b"\n_START_ARTICLE_\n\xc3\x89lys\xc3\xa9e-avtalen\n_START_PARAGRAPH_\n\xc3\x89lys\xc3\xa9e-avtalen er en samarbeidsavtale mellom Tyskland og Frankrike. Avtalen ble undertegnet 22. januar 1963 i \xc3\x89lys\xc3\xa9epalasset av Tysklands forbundskansler Konrad Adenauer og Frankrikes president Charles de Gaulle. Dagen feires i begge land hvert \xc3\xa5r. Ved 50-\xc3\xa5rsjubileet i 2013 var hele statsledelsen i begge land, inkludert begge parlamenter, regjeringer og statsoverhoder, til stede til festakt i Riksdagsbygningen i Berlin.\n_START_SECTION_\nHistorie\n_START_PARAGRAPH_\nFra 1870 til 1945 hadde Tyskland og Frankrike utkjempet tre kriger med hverandre:\xc2\xa0Den fransk-tyske krig,\xc2\xa0f\xc3\xb8rste verdenskrig\xc2\xa0og\xc2\xa0andre verdenskrig. Konrad Adenauer ble i 1949 valgt som Tysklands f\xc3\xb8rste forbundskansler etter andre verdenskrig. Charles de Gaulle i 1958 valgt som Frankrikes president. Etter de to statsledernes f\xc3\xb8rste m\xc3\xb8te i de Gaulles landsted i  Colombey-les-deux-\xc3\x89glises i 1958, utviklet det seg en sv\xc3\xa6rt god forbindelse dem i mellom. Adenauer og de Gaulle skrev 40 brev til hverandre, traff hverandre mellom 1958 og 1962 femten ganger,  og snakket sammen mer enn 100 timer._NEWLINE_I juli foretok Konrad Adenauer sitt f\xc3\xb8rste statsbes\xc3\xb8k i Frankrike. I september samme \xc3\xa5r avla Charles de Gaulle sitt f\xc3\xb8rste statsbes\xc3\xb8k i Tyskland, i den dav\xc3\xa6rende midlertidige hovedstad Bonn. de Gaulle opplevde begeistret mottakelse. _NEWLINE_Vennskapsavtalen ble deretter forhandlet og underskrevet 22. januar 1963 i \xc3\x89lys\xc3\xa9epalasset. Avtalen innebar at landene skulle konsultere hverandre i utenriks-, europa- og forsvarspolitikk. Videre ble det avtalt et omfattende utdannings- og ungdomssamarbeid. En tysk-fransk ungdomsorganisasjon, (Deutsch-Franz\xc3\xb6sische Jugendwerk\xc2\xa0(DFJW)/Office franco-allemand pour la Jeuness (OFAJ)) ble opprettet._NEWLINE_Avtaledokumentet fikk et uvanlig ytre. Det tunge b\xc3\xb8ttepapiret fikk ingen bl\xc3\xa5 ytre rand, slik det var vanlig for de internasjonale traktater som Tyskland lagde, men i stedet en r\xc3\xb8d linje. Grunnen var at man i 1963 p\xc3\xa5 tysk side, ikke trodde det skulle bli mulig \xc3\xa5 treffe en avtale. Derfor ble det franske avtalepapiret benyttet. En passende mappe ble kj\xc3\xb8pt i firmaet Herm\xc3\xa8s. Da man heller ikke hadde brakt med seg Adenauers personlige stempel ble det i all hast laget et segl i Paris, b\xc3\xa5de for Adenauer og utenriksminister Schr\xc3\xb6der._NEWLINE_Ved 50-\xc3\xa5rsjubileet i 2013 m\xc3\xb8ttes parlamenter, Forbundsdagen og den franske nasjonalforsamlingen, begge regjeringer og statsoverhoder til feiring i Riksdagsbygningen i Berlin._NEWLINE_56 \xc3\xa5r etter den opprinnelige avtale undertegnet Tyskland og Frankrike en ny vennskapsavtale, den s\xc3\xa5kalte Aachentraktaten (Vertrag von Aachen, henholdsvis Trait\xc3\xa9 d'Aix-la-Chapelle). Undertegningen fant sted i r\xc3\xa5dhuset i Aachen, Karl den stores residensby."